น้ำมันดิบปิดร่วง 1.94ดอลล์
สัญญาน้ำมันดิบตลาดนิวยอร์กปิดร่วงลง นักลงทุน วิตกการฟื้นตัวทางเศรษฐกิจ-หนี้กรีซ
18 มิ.ย. 2554

สัญญาน้ำมันดิบตลาดนิวยอร์กปิดร่วงลง นักลงทุน วิตกการฟื้นตัวทางเศรษฐกิจ-หนี้กรีซ
สัญญาน้ำมันดิบ NYMEX (New York Mercantile Exchange) ส่งมอบเดือนก.ค.ร่วงลง 1.94 ดอลลาร์ หรือ 2.04% ปิดที่ 93.01 ดอลลาร์/บาร์เรล
ส่วนสัญญาน้ำมันดิบเบรนท์ที่ตลาด ICE กรุงลอนดอนร่วงลง 81 เซนต์ ปิดที่ 113.21 ดอลลาร์/บาร์เรล
ทั้งนี้ สัญญาน้ำมันปรับตัวลดลงมาอยู่ที่ประมาณ 93 ดอลลาร์ต่อบาร์เรลเป็นครั้งแรกนับตั้งแต่เดือนกุมภาพันธ์ เนื่องจากนักลงทุนยังมีมุมมองในแง่ลบต่อการฟื้นตัวทางเศรษฐกิจโลก แม้ว่าล่าสุดเพิ่งมีความคืบหน้าในแง่บวกด้านการให้ความช่วยเหลือกรีซครั้งใหม่
กองทุนการเงินระหว่างประเทศ (ไอเอ็มเอฟ) ได้ปรับลดคาดการณ์ผลิตภัณฑ์มวลรวมภายในประเทศของสหรัฐลงสู่ระดับ 2.5% ในปีนี้ และ 2.7% ในปีหน้า
นายเรย์มอนด์ คาร์โบน เทรดเดอร์ระดับอาวุโสในตลาดน้ำมันนิวยอร์กกล่าวว่า "นักลงทุนวิตกกังวลต่อภาวะถดถอยทางเศรษฐกิจ" และคาดว่าสัญญาน้ำมันดิบในตลาดนิวยอร์กจะร่วงลงไปอยู่ที่ประมาณ 84-88 ดอลลาร์ต่อบาร์เรลในเร็วๆ นี้
นอกจากนี้ การเพิ่มกำลังการผลิตน้ำมันในซาอุดิอาระเบียยังส่งผลให้ราคาน้ำมันดิบปรับตัวลดลงด้วย